**Pitanja i odgovori:**

**Šta omogućava elektronsko poslovanje sa Upravom za indirektno oporezivanje uz upotrebu kvalificirane elektronske potvrde?**

Elektronsko poslovanje sa Upravom za indirektno oporezivanje uz upotrebu kvalificirane elektronske potvrde omogućava obveznicima indirektnih poreza korištenje Informacionog sistema UIO, u dijelu koji se odnosi na pružanje sljedećih elektronskih usluga UIO:

* Elektronsko podnošenje provozne carinske deklaracije (NCTS)
* Elektronsko podnošenje PDV
* Elektronsko podnošenje PDA prijave

**Koje elektronske usluge pruža UIO korištenjem kvalificirane elektronske potvrde?**

Prva elektronska usluga uz upotrebu kvalificirane elektronske potvrde koju je ponudila Uprava za indirektno oporezivanje je omogućena učesnicima u provoznom carinskom postupku koji od 01.08.2022. godine carinske prijave za provoz potpisane kvalificiranim elektronskim potpisom podnose elektronskim putem.

Nova elektronska usluga UIO korištenjem kvalificirane elektronske potvrde je elektronsko podnošenje PDV i PDA prijava. S tim u vezi, porezni obveznici koji imaju status "velikih obveznika indirektnih poreza" su dužni PDV prijavu dostavljati UIO elektronskim putem upotrebom kvalificirane elektronske potvrde od poreznog perioda juni 2023. godine. Ostali porezni obveznici koji nemaju status "velikih obveznika indirektnih poreza" su dužni PDV prijavu dostavljati UIO elektronskim putem upotrebom kvalificirane elektronske potvrde od poreznog perioda januar 2024. godine, mada istima je omogućeno da to učine i ranije.

**Da li postoji razlika između procesa izdavanja kvalificiranih elektronskih potvrda i elektronskog poslovanja?**

Veoma je važno shvatiti da je riječ o dva odvojena procesa, od kojih je jedan (proces izdavanja kvalificirane elektronske potvrde) preduvjet za korištenje drugog procesa, tj. elektronsko poslovanje sa UIO upotrebom kvalificirane elektronske potvrde.

Naime, proces podnošenja zahtjeva za izdavanje kvalificirane elektronske potvrde, zajedno sa potrebnom dokumentacijom, ne treba miješati sa zaključivanjem Ugovora o korištenju informacionog sistema za elektronsko poslovanje sa UIO, mada korisnik može istovremeno podnijeti i zahtjev za izdavanje kvalificirane elektronske potvrde (sa potrebnom dokumentacijom) i pomenuti Ugovor (sa potrebnom dokumentacijom).

Dakle, samo posjedovanje kvalificirane elektronske potvrde jeste potreban ali ne i dovoljan uvjet da bi se izvršilo podnošenje elektronski potpisanih dokumenata npr. PDV prijave.

Naime, da bi obveznik indirektnih poreza koristio elektronske usluge Uprave za indirektno oporezivanje uz korištenje kvalificiranog elektronskog potpisa (podnošenje tranzitnih deklaracija, PDV prijava i slično) neophodno je da ***zaključi*** ***Ugovor o korištenju informacionog sistema za elektronsko poslovanje sa Upravom za indirektno oporezivanje***kao i da prijavi zastupnike (koji posjeduju kvalificirane elektronske potvrde) koji će u njegovo ime svojom kvalificiranom elektronskom potvrdom obavljati e-poslovanje sa UIO (potpisivati i podnositi elektronske dokumente).

**Koja je razlika između elektronskog potpisa i kvalificirane elektronske potvrde?**

***Elektronski potpis*** su podaci u elektronskom obliku koji prate druge podatke u elektronskom obliku ili su s njima logički povezani i omogućavaju utvrđivanje identiteta potpisnika.

***Kvalificirana elektronska potvrda*** je potvrda koja sadrži podatke propisane Zakonom o elektronskom potpisu i koju je izdao ovjerilac koji ispunjava uvjete propisane tim Zakonom, po postupku koji obuhvata identifikaciju korisnika prilikom izdavanja potvrde.

***Kvalificirani elektronski potpis*** je elektronski potpis zasnovan na kvalificiranoj elektronskoj potvrdi.

**Ko treba da posjeduje kvalificiranu elektronsku potvrdu?**

Kvalificiranu elektronsku potvrdu treba da posjeduje zastupnik, odnosno fizičko lice koje je korisnik (porezni obveznik) ovlastio da u njegovo ime obavlja aktivnosti u vezi sa elektronskim poslovanjem UIO, u domenu određenom Korisničkim uputstvom za elektronsko poslovanje sa UIO uz korištenje kvalificiranog elektronskog potpisa.

**Gdje mogu da dobijem informacije o uvjetima za elektronsko poslovanje?**

Sve informacije vezane za elektronsko poslovanje sa Upravom za indirektno oporezivanje dostupne su na web stranici Uprave za indirektno oporezivanje.

**Ukoliko firma tj. porezni obveznik već posjeduje kvalificiranu elektronsku potvrdu, da li je u tom slučaju neophodno da porezni obveznik potpiše bilo kakav ugovor sa UIO ili je samo posjedovanje kvalificirane elektronske potvrde dovoljno za podnošenje PDV prijave?**

Samo posjedovanje kvalificirane elektronske potvrde jeste potreban ali ne i dovoljan uvjet da bi se izvršilo podnošenje elektronski potpisane PDV prijave.

Da bi obveznik indirektnih poreza koristio elektronske usluge Uprave za indirektno oporezivanje uz korištenje kvalificiranog elektronskog potpisa (podnošenje tranzitnih deklaracija, PDV prijava i slično) neophodno je da ***zaključi*** ***Ugovor o korištenju informacionog sistema za elektronsko poslovanje sa Upravom za indirektno oporezivanje***, kao i da prijavi zastupnike (koji posjeduju kvalificirane elektronske potvrde) koji će u njegovo ime svojom kvalificiranom elektronskom potvrdom obavljati e-poslovanje sa UIO (potpisivati i podnositi elektronske dokumente).

**Ukoliko sam već potpisao Ugovor o korištenju informacionog sistema za elektronsko poslovanje sa Upravom za indirektno oporezivanje zbog NCTS-a trebam li ponovo potpisivati novi ugovor?**

Članom 14. Korisničkog uputstva za elektronsko poslovanje sa UIO uz korištenje kvalificiranog elektronskog potpisa propisano je da ugovori o korištenju Informacionog sistema za elektronsko poslovanje sa UIO zaključeni sa UIO do dana stupanja na snagu ovog uputstva ostaju da važe.

Dakle, nema potrebe potpisivati novi Ugovor o korištenju informacionog sistema za elektronsko poslovanje sa Upravom za indirektno oporezivanje. Međutim, prije korištenja usluge podnošenja PDV prijava upotrebom kvalificirane elektronske potvrde potrebno je izvršiti prijavu zastupnika putem propisanog obrasca (Prilog 4. Korisničkog uputstva za elektronsko poslovanje sa UIO uz korištenje kvalificiranog elektronskog potpisa).

**Do kada se treba izvršiti registracija za e-poslovanje uz korištenje kvalificiranog elektronskog potpisa?**

Rok za podnošenje PDV prijave uz korištenje kvalificirane elektronske potvrde propisan je Pravilnikom o izmjenama Pravilnika o primjeni Zakona o porezu na dodanu vrijednost ("Službeni glasnik BiH", broj 47/22) (19.07.2022.) i ("Službeni glasnik BiH", broj 87/22) (29.12.2022.).

S tim u vezi, porezni obveznici koji imaju status "velikih obveznika indirektnih poreza" su dužni PDV prijavu dostavljati UIO elektronskim putem upotrebom kvalificirane elektronske potvrde od poreznog perioda juni 2023. godine. Ostali porezni obveznici koji nemaju status "velikih obveznika indirektnih poreza" su dužni PDV prijavu dostavljati UIO elektronskim putem upotrebom kvalificirane elektronske potvrde od poreznog perioda januar 2024. godine, mada istima je omogućeno da to učine i ranije.

**Ko se smatra korisnikom elektronskih usluga?**

Definicija iz Korisničkog uputstva za elektronsko poslovanje sa UIO uz upotrebu kvalificiranog elektronskog potpisa:

* Korisnik je fizičko lice, pravno lice, preduzetnik i drugi subjekt koji nema svojstvo pravnog lica, a koji je dužan izvršiti obaveze u vezi sa indirektnim oporezivanjem propisane zakonom.

Kako je to u prethodnoj definiciji navedeno, korisnikom elektronskih usluga se ne smatra nužno osoba koja je izvršila potpisivanje elektronskog dokumenta uz korištenje svoje kvalificirane elektronske potvrde, već je to obveznik indirektnih poreza.

Lice koje vrši potpisivanje elektronskih dokumenata (zastupnik) je, u ovom slučaju, lice koje posjeduje kvalificiranu elektronsku potvrdu i koje je korisnik ovlastio da u njegovo ime obavlja te aktivnosti.

Na primjer:

* Ukoliko je u pitanju usluga NCTS, korisnikom se smatra obveznik indirektnih poreza koji je registriran za obavljanje poslova međunarodne špedicije, dok zastupnici mogu biti lica koja su uposlena kod tog korisnika i koja će, u ime tog korisnika, provozne prijave potpisane svojim kvalificiranim elektronskim potpisom podnositi elektronskim putem.
* Ukoliko se radi o podnošenju PDV prijava, korisnikom se smatra obveznik indirektnih poreza registriran za PDV, dok zastupnik može biti lice koje posjeduje kvalificiranu elektronsku potvrdu i koje nije nužno zaposleno kod tog korisnika (npr. lice zaposleno u nekom knjigovodstvenom birou), a koje će, u ime tog korisnika, PDV prijave potpisane svojim kvalificiranim elektronskim potpisom podnositi elektronskim putem.

**Treba li na PDV prijava sadržavati potpis odgovorne osobe(direktor) ili samo potpis računovođe, ili oba potpisa?**

PDV prijavu potpisuje zastupnik (lice koje posjeduje kvalificiranu elektronsku potvrdu, koje je korisnik ovlastio), te ista ne mora sadržavati potpis odgovorne osobe.

**Da li odgovorno lice mora posjedovati kvalificiranu elektronsku potvrdu?**

Kvalificiranu elektronsku potvrdu treba da posjeduje zastupnik, odnosno fizičko lice koje je korisnik (porezni obveznik) ovlastio da u njegovo ime obavlja aktivnosti u vezi sa elektronskim poslovanjem UIO, u domenu određenom Korisničkim uputstvom za elektronsko poslovanje sa UIO uz korištenje kvalificiranog elektronskog potpisa.

S tim u vezi, odgovorno lice ne mora posjedovati kvalificiranu elektronsku potvrdu, osim ukoliko isti nije imenovan za zastupnika od strane korisnika

**Na koji način knjigovodstveni biro koji ima 30 klijenata može da potpisuje pdv prijave za sve klijente, da li pomoću jedne kvalificirane potvrde ili za svakog klijenta moramo posjedovati posebnu kvalificiranu potvrdu?**

PDV prijavu potpisuje upotrebom svoje kvalificirane elektronske potvrde ***zastupnik***, odnosno fizičko lice (zaposleni u knjigovodstvenom birou) koga je ***korisnik*** (porezni obveznik) imenovao da u njegovo ime obavlja aktivnosti u vezi sa elektronskim poslovanjem sa UIO a u skladu sa Korisničkim uputstvom za elektronsko poslovanje sa UIO uz korištenje kvalificiranog elektronskog potpisa.

Dakle, da bi zastupnik mogao izvršiti pomenute aktivnosti dovoljno je da posjeduje jednu kvalificiranu elektronsku potvrdu sa kojom može potpisivati PDV prijave za svakog od klijenata koji su ga prijavili kao zastupnika.

**Gdje mogu da dobijem informacije o postupku izdavanja kvalificiranih elektronskih potvrda?**

Sve informacije vezane za izdavanje kvalificiranih eklektronskih potvrda od strane Ovjerioca Uprave za indirektno oorezivanje dostupne su na web stranici *<https://ca.uino.gov.ba/> .*

**Na računaru već imam instaliran čitač i softver za korištenje drugih smart kartica. Da li je problem da na istom računaru instaliram klijentski softver A.E.T. SafeSign od UIO?**

Preporuka Ovjerioca UIO je da na računar na koji se instalira klijentski softver (A.E.T. SafeSign) ne bude instaliran softver drugog ovjerioca jer može doći do nekompatibilnosti u radu.